ТекIуэныгъэм и махуэр зэрагъэлъэпIэнум теухуауэ
ТекIуэныгъэ Иныр илъэс 68-рэ зэрырикъур гъэлъэпIэным зыхуэгъэхьэзырынымкIэ къызэгъэпэщакIуэ комитетым и зэIущIэр КъБР-м и Правительствэм гъубж кIуам щызэхэтащ. Ар къызэIуихащ икIи иригъэкIуэкIащ Правительствэм и УнафэщIым и къуэдзэ Портэ Галинэ.
КъБР-м щэнхабзэмкIэ и министр Фырэ Руслан къызэхуэсахэр щигъэгъуэзащ накъыгъэм и 8 — 9 махуэхэм республикэм щекIуэкIыну щэнхабзэ зэхыхьэхэр зыхуэдэнум.
— ЦIыхубэм пщIэшхуэ зыхуащI а махуэшхуэр зыхуей хуэзэу къызэдгъэпэщын хуейщ, — жиIащ Фырэм. — Ди республикэм и къалэ, район администрацэхэм махуэшхуэр зэрагъэлъэпIэнум теухуауэ яIэ мурадхэри къэтлъытэри, план зэхэдгъэуващ. Абы жыджэру хэтынущ ди лъахэм ЩэнхабзэмкIэ и унэхэр, жылагъуэ, ветеран зэгухьэныгъэхэр, щIалэгъуалэ, спорт зэ-щIэхъееныгъэхэр. Къэбгъэлъагъуэмэ, махуитIкIэ Налшыки республикэм и къалэ, район центрхэми концертхэр, гъэлъэгъуэныгъэхэр, зэпеуэхэр къыщызэрагъэпэщынущ, а псори къыщIидзэнущ Хэку зауэшхуэм хэтахэм я фэеплъхэм удз гъэгъахэр телъхьэнымкIэ.
Министрым къызэхуэсахэм зэпкърыхауэ я пащхьэ кърилъхьащ накъыгъэм и 8 — 9 -хэм къалащхьэм щекIуэкIыну щэнхабзэ зэIущIэхэр. Абыхэм хэплъа нэужь, Портэ Галинэ игу ныкъуэу къигъэлъэгъуащ Сталинград, Курск зэхэуэхэр мы гъэм илъэс 70 зэрырикъуар, Къэбэрдей-Балъкъэрыр нэмыцэ-фашист зэрыпхъуакIуэхэм къызэрыIэщIахыжрэ апхуэдиз зэрыхъур хуэфащэ гулъытэ имыгъуэту зэрыблэкIар, иджы абыхэм ятеухуа Iуэхугъуэхэри планым хэгъэхьэн зэрыхуейр.
АдэкIэ псалъэ зрата, лэжьыгъэмрэ социальнэ зыужьыныгъэмкIэ министр Тюбеев Альберт къыхигъэщащ Хэку зауэшхуэм и ветеранхэм ядэIэпыкъун щхьэкIэ гъэ къэс щэбэт щIыхьэху зэрырагъэкIуэкIыр. Апхуэдэу мы гъэм къызэрагъэпэща Iуэхум сом мелуани 8,6-рэ къыхэкIащ, накъыгъэр къэсыху абы иджыри хэхъуэнущ.
Тюбеевым зэрыжиIамкIэ, Хэку зауэшхуэм хэтауэ нобэкIэ ди республикэм ветеран 630-рэ щопсэу, хэкIуэдахэм я щхьэгъусэу 85-рэ диIэщ. Щэбэт щIыхьэхум къыхэкIа ахъшэм и ныкъуэр ветеранхэм сом мин тхурытхуу хуагуэшынущ, адреймкIэ зыщIэс унэхэр ремонт хуащIынущ. Апхуэдэ Iуэхутхьэбзэ хуэныкъуэхэри къыхатхыкIащ — цIыху 24-м я псэупIэхэр хуэм-хуэмурэ хузэрагъэпэщыжынущ, абы сом мелуни 2,5-рэ трагъэкIуэдэнущ.
КъБР-м узыншагъэр хъумэнымрэ курортхэмкIэ и министр Шэт Ирмэ къытеувыIащ ветеранхэм ират медицинэ дэIэпыкъуныгъэм. Абы жиIащ ахэр зэи гулъытэншэ зэрамыщIыр, сымаджэщхэм екIуэлIэфым зыхуэныкъуэ кIэлъыплъыныгъэ абыхэм зэрыщагъуэтыр, къэмытэджу хэлъхэм я деж дохутырхэр зэры-кIуэр.
ЗэIущIэм къыщыпсэлъащ КъБР-м и ветеранхэм я зэгухьэныгъэм и тхьэмадэ Шыхъуэбахъуэ Мухьэмэд. Абы махуэшхуэхэр Iэтауэ къызэгъэпэщыным елIалIэхэм фIыщIэ яхуищIащ.
— УФ-м и Iэтащхьэми, ди правительствэми зауэм хэтахэм ахъшэ зэрыратыр хъарзынэщ, ауэ абы нэмыщI ветеранхэр хуэныкъуэщ цIыхухэм я гулъытэ, — жиIащ Шыхъуэбахъуэм. — Яхуевгъэхь ахъшэм нэмыщI, властым и лIыкIуэхэр, жылагъуэм щыщхэр, школакIуэхэр щIыхьэн хуейщ унэм къыщIэмыкIыфу щIэсхэм я деж. Нэхъ гумащIэу дахущывгъэт, махуэшхуэм къыдэмыкIыфынухэм удз гъэгъа Iэрамэ нэхъ мыхъуми яхущIэфхьи я гукъыдэжыр къахуэфIэт.
Шыхъуэбахъуэм къыхигъэщащ а махуэм гулъытэ зыхуэщIын хуейр ветеранхэм зэрамызакъуэр, атIэ хэкIуэдахэм я щхьэгъусэхэр, тылым щылэжьахэр, зауэм зи сабиигъуэр хиубыдауэ иджыпсту щхьэзакъуэу псэу лIыжь-фызыжьхэр гуапагъэ зэрыхуэныкъуэр.
Фырэ Руслан къигъэ- лъэгъуа планыр, дэщIыгъужыпхъэхэри хуащIауэ, зэIущIэм и кIэухым къащтащ.
НэщIэпыджэ Замирэ.
